છ દિવસમાં પહેલાં દિવસે તેમના ટેકેદારો બહુ દેખાયા નહોતાં. પરંતુ છેલ્લા દિવસ સુધીમાં સ્થિતિ બદલાઈ અને શશીકલાને જેલમાં પાછા જવાનું થયું ત્યારે વિદાય આપવા મોટું ટોળું એકઠું કરાયું હતું. છ દિવસમાં શશીકલાએ માત્ર પતિની મુલાકાત હોસ્પિટલમાં લેવાની હતી, જાહેરમાં લોકોનો સંપર્ક કરવાનો નહોતો. પણ ખાનગીમાં મુલાકાતો થઈ શકે અને ફોન પર વાત થઈ શકે. છ દિવસમાં શશીકલાએ જે પણ પાસાં ખેલ્યાં હોય, તેણે એટલો અણસાર આપ્યો કે તેની સાવ અવગણના થઈ શકશે નહીં. આઠ મહિના શશીકલા જેલમાં છે તે દરમિયાન પન્નીરસેલ્વમ અને પલાનીસામી એક થઈ ગયાં અને નટરાજનને મહામંત્રીપદેથી કાઢી મૂક્યો છે. પણ શશીકલા લડત આપ્યાં વિના છોડશે નહીં તેવું લાગે છે. ચીનમ્મા તરીકે ઓળખાતી શશીકલાના સમર્થનમાં કેટલાક પ્રધાનો બોલ્યાં પણ ખરાં. પેરોલના બે દિવસ પછી સહકારપ્રધાન સેલ્લુર રાજુએ વખાણ કર્યા કે ચીન્નમાના કારણે જ પાર્ટીની સરકાર ટકી ગઈ હતી. બીજા એક પ્રધાન ઓ. એસ. મણિયમે પણ કહ્યું કે પોતે ચીનમ્માને મળવા જશે. જોકે કોર્ટે શશીકલાને કોઈને મળવાની ના પાડેલી છે એટલે મળ્યા નહીં, પણ તેમના નિવેદનના કારણે કેટલાક પ્રધાનો પણ શશીકલાએ કરેલો ઉપકાર ભૂલ્યાં નથી તે સ્પષ્ટ થયું. જયલલિતાની હયાતીમાં જ શશીકલા પોતાનાં માણસો ગોઠવવાં લાગ્યાં હતાં. શશીકલાએ અનેકને ટિકિટો અપાવી છે અને પ્રધાનો બનાવ્યાં છે. ચીનમ્મા હવે એ ઉપકારનો બદલો માગશે. રાજેન્દ્ર બાલાજી અને સી. વી. ષણમુગમ જેવા પ્રધાનો પણ તેના ટેકેદાર મનાય છે. અત્યારે તેઓ કશું બોલ્યાં નથી, પણ સવા ત્રણ વર્ષ પછી શશીકલા જેલમાંથી બહાર આવશે ત્યારે શું કરશે તે સવાલ ઊભો જ છે. જયલલિતાની સાચી વારસદાર પોતે છે તે દાવો તેણે સાબિત કરવાનો છે. તે જયલલિતાના પગલે ચાલવાની કોશિશ કરશે. પેરોલ પર છૂટીને તેણે ગણેશજીના મંદિરે દર્શન કર્યાં હતાં. આ ગણેશજીના મંદિરે જયલલિતા પણ દર્શને જતાં હતાં. ચાર વર્ષની કેદ પૂરી થાય તે પછી શશીકલા એઆઇએડીએમકે પર કબજો જમાવવાની પોતાની ચાલના શ્રીગણેશ ફરીથી કરશે. ત્યાં સુધીમાં રાજકીય પ્રવાહો બદલાતા રહેશે એટલે ચાર વર્ષ પછી ચીનમ્મા જેલમાંથી બહાર આવશે ત્યારે શું થશે તેની ઉત્સુકતા તામિલનાડુમાં રહેવાની.